
Text rozhodnutia
Súd: Krajský súd Banská Bystrica Spisová značka: 13CoP/77/2011 Identifikačné číslo súdneho spisu: 6411200396 Dátum vydania rozhodnutia: 18. 01. 2012 Meno a priezvisko sudcu, VSÚ: JUDr. Ferdinand Zimmermann ECLI: ECLI:SK:KSBB:2012:6411200396.1 Uznesenie Krajský súd v Banskej Bystrici ako súd odvolací v právnej veci starostlivosti o maloleté dieťa: A. A., nar. XX. XX. XXXX, bytom ako matka, zastúpená kolíznym opatrovníkom: Úrad práce, sociálnych vecí a rodiny v Banskej Štiavnici, dieťa rodičov: D. M., nar. XX. XX. XXXX, bytom XXX XX M. R. XXX, a D. A., nar. XX. XX. XXXX, bytom XXX XX M., N. XXX, o zvýšenie výživného, o odvolaní otca dieťaťa zo dňa 11. 10. 2011 proti rozsudku Okresného súdu Žiar nad Hronom č.k. 8P/9/2011-99 zo dňa 20. 09. 2011, takto r o z h o d o l : Rozsudok okresného súdu z r u š u j e a vec mu v r a c i a na ďalšie konanie. o d ô v o d n e n i e : Napadnutým rozsudkom okresný súd zmenil rozsudok Okresného súdu Žiar nad Hronom č.k. 4C/217/2006-12 zo dňa 02. 10. 2006 vo výroku o výživnom na maloletú A. A. tak, že otcovi uložil povinnosť prispievať na jej výživu zvýšeným výživným zo sumy 33,19 eura na sumu 60 eur mesačne, počnúc dňom 01. 01. 2011, vždy do 15. dňa v mesiaci vopred k rukám matky. Zročné výživné za obdobie od 01. 01. 2011 do 20. 09. 2011 v sume 241,29 eura mu bolo povolené splácať v mesačných splátkach po 10 eur spolu s bežným výživným, počnúc dňom právoplatnosti rozsudku pod následkom straty výhody splátok. Proti rozsudku okresného súdu podal odvolanie otec dieťaťa. Uviedol, že na základe rozhodnutia Sociálnej poisťovne zo dňa 28. 09. 2011 mu zanikol nárok na nemocenské dávky ku dňu 08. 09. 2011 (rozhodnutie SP doložil vo fotokópii ako dôkaz). Naďalej je uznaný za práceneschopného. Podstúpil ďalší chirurgický zákrok kolena, v súčasnosti je v rehabilitačnej starostlivosti. Posledná nemocenská dávka mu bude vyplatená v mesiaci októbri 2011. Po tomto termíne zostane bez príjmu. Dňa 10. 10. 2011 požiadal ÚPSVaR o pomoc v hmotnej núdzi. Rozsudok okresného súdu navrhol zrušiť a výživné ponechať v pôvodnej výške. Písomným podaním zo dňa 06. 12. 2011 doplnil podané odvolanie doložením rozhodnutia ÚPSVaR Košice zo dňa 13. 10. 2011, ktorým bolo rozhodnuté, že je občanom v hmotnej núdzi a priznáva sa mu dávka a príspevky v sume 7,09 eura mesačne od 01. 10. 2011 (č.l. 115 spisu). Matka dieťaťa ani kolízny opatrovník sa k odvolaniu otca nevyjadrili. V dôsledku podaného odvolania krajský súd vec prejednal v medziach daných ustanovením § 212 ods. 2 písm. a/ OSP v súlade s ustanovením § 214 ods. 2 OSP bez nariadenia pojednávania a napadnutý rozsudok podľa ustanovenia § 221 ods. 1 písm. h/ OSP zrušil a vec vrátil okresnému súdu na ďalšie konanie podľa ustanovenia § 221 ods. 2 OSP. Naposledy bola vyživovacia povinnosť otca k maloletej A. určená v rámci rozvodového konania rozsudkom Okresného súdu Žiar nad Hronom č.k. 4C/217/2006-12 zo dňa 02. 10. 2006, ktorým bola otcovi uložená povinnosť prispievať na výživu maloletej výživným v sume 1 000,- Sk mesačne (po prepočte konverzným kurzom - 33,19 €). Uvedeným rozsudkom bola otcovi tiež uložená povinnosť prispievať výživným v sume 700,-Sk (po prepočte konverzným kurzom - 23,24 eur) na maloletého A. A., nar. XX. XX. XXXX, ohľadom ktorého však rozsudkom Okresného súdu Žiar nar Hronom sp. zn. 5C/16/2007 zo dňa 10. 09. 2007 bolo určené, že D. A., nar. XX. XX. XXXX nie je jeho otcom. V čase pôvodného rozhodnutia o výživnom na maloletú A. bola matka na materskej dovolenke, poberala rodičovský príspevok v sume 4 600,-Sk (152,69 eura) a prídavky na deti v sume 1 080,-Sk (35,85 eura). Otec maloletej pracoval ako stolár a dosahoval priemerný mesačný zárobok v sume 7 113,-Sk (236,11 eura) netto. Maloletá A. bola žiačkou 1. ročníka základnej školy. Podľa § 78 ods. 1 prvá veta Zákona o rodine (zákon č. 36/2005 Z.z.) „dohody a súdne rozhodnutia o výživnom možno zmeniť, ak sa zmenia pomery“. Samozrejme nejde o akúkoľvek zmenu, ale len o takú zmenu, ktorá má význam pre záver, že výživné určené v predchádzajúcom rozhodnutí už nezodpovedá zmenenej situácii ako na strane osôb k výžive povinných, tak i osoby k výžive oprávnenej. Podľa ustanovenia § 62 ods. 2 a 4 Zákona o rodine obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. Pri určení rozsahu vyživovacej povinnosti súd prihliada na to, ktorý z rodičov a v akej miere sa o dieťa osobne stará. V zmysle ustanovenia § 75 ods. 1 Zákona o rodine pri určení výživného prihliadne súd na odôvodnené potreby oprávneného, ako aj na schopnosti, možnosti a majetkové pomery povinného. Na schopnosti, možnosti a majetkové pomery povinného prihliadne súd aj vtedy, ak sa povinný vzdá bez dôležitého dôvodu výhodnejšieho zamestnania, zárobku, majetkového prospechu; rovnako prihliadne aj na neprimerané majetkové riziká, ktoré povinný na seba berie. Súd pri rozhodovaní o rozsahu vyživovacej povinnosti oboch rodičov voči maloletému dieťaťu vychádza zo zákonných kritérií obsiahnutých v citovaných ustanoveniach Zákona o rodine. Je preto povinný čo najúplnejšie zistiť majetkové a sociálne pomery tak na strane povinného rodiča, ako aj rodiča, ktorému dieťa bolo podľa rozhodnutia súdu zverené do osobnej starostlivosti a zistiť i ďalšie okolnosti majúce vplyv na vyhodnotenie reálnych schopností a možností povinného rodiča prispievať na výživu maloletých detí. V nadväznosti na takto zistený skutkový stav, po zvážení a zhodnotení odôvodnených potrieb maloletého dieťaťa potom súd stanoví, respektíve upraví rozsah vyživovacej povinnosti, adekvátny na zistený skutkový stav. V konaní pred prvostupňovým súdom bolo zistené, že maloletá A. je o 5 rokov staršia a výdavky na jej výživu sa nepochybne zvýšili. Zvýšil sa tiež príjem oboch rodičov, u matky na sumu 417,05 eura mesačne, u otca na sumu 340 eur mesačne (nemocenské dávky), a to i napriek jeho práceneschopnosti. Otcovi navyše odpadla vyživovacia povinnosť voči maloletému A. A., nar. XX. XX. XXXX. Okresný súd na základe vykonaného dokazovania vyživovaciu povinnosť otca voči maloletej zvýšil na sumu 60 eur mesačne. Otec maloletého dieťaťa v podanom odvolaní uviedol, že zanikol jeho nárok na nemocenské, o čom doložil aj listinný dôkaz (č.l. 104 spisu). Následne doložil tiež rozhodnutia ÚPSVaR Košice zo dňa 13. 10. 2011, ktorým bolo rozhodnuté, že je občanom v hmotnej núdzi (č.l. 115 spisu). V rámci konania o úprave vyživovacej povinnosti k maloletým deťom je súd povinný vychádzať vždy z aktuálneho skutkového stavu v čase vydania rozsudku ( § 154 ods. 1 OSP) a pomerov na strane oprávneného i povinného. V dôsledku nových skutočností zistených v odvolacom konaní tak skutkový stav a pomery zistené v konaní pred súdom prvého stupňa, neobstoja. Okresný súd preto v ďalšom zváži, v akej miere sú dané zákonné podmienky pre novú úpravu vyživovacej povinnosti otca k maloletému dieťaťu, a to s prihliadnutím k týmto novým skutočnostiam. O veci senát odvolacieho súdu rozhodol pomerom hlasov členov senátu 3:0. Poučenie: proti tomuto uzneseniu odvolanie nie je prípustné.

